**ΟΡΟΙ ΕΝΤΟΛΗΣ**

**ΕΠΙΤΡΟΠΗ ΨΗΦΙΑΚΗΣ ΔΙΑΚΥΒΕΡΝΗΣΗΣ ΚΑΙ ΣΥΣΤΗΜΑΤΩΝ ΠΛΗΡΟΦΟΡΙΚΗΣ**

Σκοπός της Επιτροπής είναι να υλοποιεί τους στρατηγικούς στόχους του Πανεπιστημίου σχετικά με τη ψηφιακή διακυβέρνηση και η παρακολούθηση και ποιοτική αναβάθμιση των πληροφοριακών συστημάτων υποδομής του Πανεπιστημίου, και των σχετικών υπηρεσιών που παρέχονται προς την πανεπιστημιακή κοινότητα.

Με βάση τα πιο πάνω, οι αρμοδιότητες της Επιτροπής είναι εξής:

1. Στη βάση αιτημάτων των Σχολών, των Τμημάτων, των Διοικητικών Υπηρεσιών και άλλων οντοτήτων του Πανεπιστημίου, εισηγείται τον ετήσιο προϋπολογισμό του Πανεπιστημίου σχετικά με τα άρθρα που διαχειρίζεται η ΥΣΠΤ όπως π.χ. για μηχανογραφικό εξοπλισμό και προτείνει προς τη Σύγκλητο/Πρυτανικό Συμβούλιο την κατανομή των εγκεκριμένων κονδυλίων. Στο τέλος κάθε έτους αξιολογεί την οικονομική διαχείριση των κατανεμημένων ποσών και υποβάλλει σχετική έκθεση προς τη Σύγκλητο.
2. Προωθεί και παρακολουθεί την πρόοδο στρατηγικών σχεδιασμών και υλοποίησης συστημάτων που αφορούν την ψηφιακή και τεχνολογική αναβάθμιση και συμπερίληψη του Πανεπιστημίου σε σύγχρονες ψηφιακές δομές και υπηρεσίες.
3. Εξετάζει θέματα που άπτονται της ψηφιακής διακυβέρνησης, του ηλεκτρονικού πανεπιστημίου (e-university) και ευρύτερα των πληροφοριακών συστημάτων υποδομής του Πανεπιστημίου.
4. Αξιοποιώντας διεθνή πρότυπα πληροφορικής τεχνολογίας, θεσπίζει πολιτικές που αφορούν στον πληροφοριακό και τεχνολογικό εξοπλισμό του Πανεπιστημίου όπως π.χ. χρήση εξοπλισμού και διάθεση πεπαλαιωμένου εξοπλισμού, χρήση των κεντρικών πληροφοριακών εργαστηρίων, θεσμικά πλαίσια για τη χρήση των πληροφοριακών συστημάτων και της τεχνολογίας του Πανεπιστήμιου από τους εσωτερικούς και εξωτερικούς χρήστες, πολιτική ανάπτυξης συνεργασιών με εξωτερικούς φορείς, διασφάλιση ποιότητας των υπηρεσιών που αφορούν στα συστήματα πληροφορικής και τεχνολογίας.
5. Εξετάζει θέματα που άπτονται της ασφάλειας όλων των Πληροφοριακών συστημάτων και μεριμνά στη συνεχή επιμόρφωση του Προσωπικού.
6. Μελετά οποιαδήποτε θέματα της ανατεθούν από το Συμβούλιο ή τη Σύγκλητο ή αυτεπάγγελτα όποια θέματα εμπίπτουν στις αρμοδιότητές της.